
תקנות מסילות הברזל (תנאי נסיעה ברכבת), התש"ס-1999

היו"ר אברהם פורז:

	מר עוזני, מה עם הקו לכפר-סבא?

עמוס עוזני:

	אתמול בלילה היה הדיון האחרון עם ראש הממשלה, שמטפל בעניין הזה. כרגיל משרד התחבורה ביקש ממנו עוד שבועיים.

היו"ר אברהם פורז:

	משרד התחבורה רוצה BOT או האוצר רוצה BOT?

עמוס עוזני:

	מי שבאמת רוצה זה שר האוצר. משרד התחבורה נותן לו גיבוי אבל משרד התחבורה מאמין שזה לא יהיה.

היו"ר אברהם פורז:

	זה אבסורד לעשות BOT כאן.

היו"ר אברהם פורז:

	BOT אפשר לעשות על פרוייקט שלם, שיש לו התחלה וסוף ושלמות. לא עושים BOT בחתיכות, חתיכות. איך למשל מי שנוסע מכפר-סבא דרך ראש העין לתל-אביב ישלם על הכרטיס? איך זה יתחלק בין היזמים הפרטיים לבין המדינה?

עמוס עוזני:

	זה שאלה אחת מיני אלף.

אמיר שביט:

	אני יכול לתת לך הרבה דוגמאות שזה קורה. אנחנו עושים את שינוי בהפרטה של האוטובוסים, אז איך ייסע אדם מנהריה לתל-אביב עכשיו? הוא צריך פעם אחת לעלות על אגד ופעם אחת לנסוע כך. יעשו מנגנון שמסדיר את זה. האם זה הבעיה, המנגנון המסדיר? יסתדרו.

דוד חיים:

	ההבדל הוא עצום. אם זה פשוט, אז תעשו באמת. פה נוסעים על דרך עם בלעדיות וזה שונה מאוטובוסים שעוקפים וזה תחנות שונות.

היו"ר אברהם פורז:

	מר אמיר שביט, אני אומר לך שלא יהיה BOT ורק אתם מעכבים את הפרוייקט.


עמוס עוזני:

	גם הם יודעים שלא יהיה BOT והם רוצים לעכב את הפרוייקט. המטרה היא לעכב.

היו"ר אברהם פורז:

	תגיד לי, מה קורה עם הקו לירושלים? יהיה BOT? הכוונה למנהרות, לקו של המיליארדים? לדעתי יעלה לעשות את זה יותר מתעלת למנש. תגיד לי, איזה הוצאה כספית אתה צריך היום כדי לשקם את המסילה לירושלים? רק את המסילה.

עמוס עוזני:

	300 מיליון שקלים.

היו"ר אברהם פורז:

	וברכבת החדשה, בקרונות טילטינג, כמה זמן תימשך הנסיעה?

עמוס עוזני:

	בערך 50 דקות מתחנת השלום בתל-אביב ועד מלחה.

היו"ר אברהם פורז:

	במקרה כזה, בהנחה שיש מסילה אחת לכל כיוון - - - 

עמוס עוזני:

	יהיו 2 רכבות בשעה לפחות לכיוון.

היו"ר אברהם פורז:

	ואם רוצים לעשות 4 בשעה אז צריך לעשות עוד כמה מקומות?

עמוס עוזני:

	זה כבר מחייב מסילה כפולה. זה כבר לא יספיק. יהיו הרבה התנגשויות. אבל 2 בשעה לכיוון אפשר. אבל גם את זה בודקים. לדעתי זה ייקח בין 55 ל-50 דקות.

היו"ר אברהם פורז:

	וזה בשימוש במסילה הקיימת עד נען וכדומה? האם אין איזה קטע קיצור שאפשר לחתוך, לפני שהרכבת עולה להרטוב? זה בטח היה חוסך איזה 10 קילומטרים לכל הפחות במקום הזיגזג הזה.

עמוס עוזני:

	כן, אבל זה כבר השקעה של 1.5 מיליארד שקלים. יש תוכנית כזאת.



היו"ר אברהם פורז:

	אני לא מאמין בפרוייקט הגדול. לילדים שלנו יהיו נכדים וזה עדיין לא יהיה.

עמוס עוזני:

	אני חושב שיילכו על הפרוייקט הגדול בסוף אבל יצטרכו לעשות לתקופת ביניים של 10-15 שנים את הקו המיידי ואז להמשיך. יעשו אותו בשלבים. אבל המדינה תצטרך להשקיע הרבה כסף בזה.

היו"ר אברהם פורז:

	מה עושים כרגע כדי להריץ את הפרוייקט של הקו המיידי? אני אומר בתור מי שנתקע בכניסה לירושלים, לדעתי היום הנקודה הבסיסית היא לא רק הזמן בין עיר לעיר אלא זמן החיכוך בכניסה לשתי הערים האלה. מי שנוסע מירושלים לתל-אביב בבוקר רואה מה קורה שם מבן-גוריון ועד לתוך העיר, ומי שנוסע הפוך רואה מה קורה נניח במקרה הטוב מקילומטר מגינות סחרוב ועד לתוך העיר. זה 20 דקות. היום, שהוא לא יום מיוחד, זה אוגוסט כשחצי מדינה בחוץ-לארץ, כך קראתי, כשיש פגרות וחופשות וחלק בגליל וחלק אי-שם, ובכל זאת בכניסה לירושלים התעכבתי 20 דקות. אני מניח שמי שנסע הפוך גם התעכב 20 דקת, אם לא יותר. זאת אומרת שרכבת, גם אם היא נוסעת עוד 10 דקות אבל היא מגיעה, היא אטרקטיבית. זה קו אטרקטיבי. זה יגיע עד מלחה ומשם תהיה רשת של אוטובוסים.

עמוס עוזני:

	אתה משכנע את המשוכנעים.

היו"ר אברהם פורז:

	מה עושים בשביל לעזור לכם?

עמוס עוזני:

	לקחת את כל אגף התקציבים ולהוציא אותו מהעסק. הם אלופים בלתקוע כמטרה. לא בגלל שהם חושבים שזה לא טוב.

היו"ר אברהם פורז:

	מאחר ושר האוצר פונה אלי בימים האחרונים כל יומיים ומבקש את עזרתי במשהו, לא בענייני ועדת הכלכלה, בעניינים אחרים יותר חשובים לו, אני מבקש ממך שתשלח אלי מכתב לבקשתי לגבי הקו לירושלים. תגיד: לבקשתך הריני לפרט את עניין הקו לירושלים: התוכנית שלנו היא כך וכך, אנחנו רוצים לשקם את הקו, אנחנו רוצים לעשות תחנה במלחה, אני לא יודע מה עוד, שתי רכבות בשעה.

עמוס עוזני:

	אין לי ספק שהתשובה שלו תהיה שיש ועדה שבודקת. כך אמרו גם לראש הממשלה, אז אתה חושב שלך לא יגידו? אמרו לו: תהיינה מסקנות בעוד 30 ימים, ואחר-כך עוד 30 ימים.

היו"ר אברהם פורז:

	ראש הממשלה אפילו להסכם עם הפלשתינאים לא הצליח להגיע ... אני חושב שחיוני לעשות את הקו הזה.


לאה ורון:
	
	לחברי כנסת גם יש אמצעים אחרים. אולי תשכנע את חברי הכנסת.

היו"ר אברהם פורז:

	תן לי סקירה קצרה על עמוד אחד לגבי הקו הזה, מספר הנוסעים שיוכל להעביר כל שעה וכן הלאה, מה יהיה מחיר הנסיעה וכדומה. אני מאמין בפרוייקטים קטנים. אני לא מאמין בפרוייקטים גדולים. תוסיף גם בקשה נפרדת לגבי הקו לכפר-סבא: מה העלות לדעתכם, האם אתם מסוגלים לבצע וכן הלאה.

לאה ורון:
	
	ענייננו בתקנות מסילות הברזל (תנאי נסיעה ברכבת), התש"ס-1999, וזאת בקשה לדיון מחדש לאחר שהוועדה אישרה ב-13.6 את התקנות. התגלה ויכוח או חוסר הבנה לגבי מספר תקנות.

היו"ר אברהם פורז:

	דבר ראשון, אנחנו פה אחד מקבלים את הבקשה לקיים דיון מחדש.

עמוס עוזני:

	מטרתה של תקנה 8 המקורית היה לפטור אותנו מפיצוי בגין איחור. 

היו"ר אברהם פורז:

	"(א)	לא יהא אדם זכאי לפיצויים בשל איחור רכבת, או בשל הפעלת סמכות המנהל לפי תקנות 6 או 7."

לאה ורון:
	
	אז אמר יושב-ראש הוועדה: "כרגע אני לא יכול לאשר את זה". 

עמוס עוזני:

	התקנה הזאת קיימת כבר 30 שנים, מאז 1970, ועובדים לפיה. זה נכלל בתקנות חוק עזר למסילות הברזל הממשלתיות (תנאי נסיעה ואחריות למטען), תש"ל-1970. אתה אמרת: פטור בלא כלום אי אפשר ואולי תנסה לעשות איזה הקבלה.

היו"ר אברהם פורז:

	אני הצעתי שתעשה את זה בהסכם ההתקשרות על גבי כרטיס הנסיעה.

עמוס עוזני:

	זה דבר אחד. כמו כן אמרת שניתן פיצוי אבל מוגבל, גם בזמן וגם בכסף. אני יצאתי מכאן בהבנה שאנחנו נגביל את הפיצוי נגיד לכפל כרטיס ונקבע שזה מתייחס לאיחור של מעל שעה, ולא כל 3 דקות או כל 5 דקות או כל 7 דקות איחור, כי לא נוכל לעבוד, גם בגלל האדמיניסטרציה שנצטרך להקים וגם בגלל הכסף. הדבר הטוב ביותר מבחינתנו הוא לחזור לתקנות שקיימות כבר 30 שנים, חבל לשנות. זה עובד היטב.



היו"ר אברהם פורז:

	אני שאלתי שאלה אחרת, שהיא שאלה משפטית. האם אנחנו יכולים בתקנה כזאת לשלול זכות תביעה מהותית משפטית שאולי קיימת? הרי בינך לבין הנוסע שלך, מעבר לזה שאתה גוף ציבורי, יש גם חוזה. הוא משלם ואתה אמור להסיע אותו כנגד זה. האם אנחנו יכולים להגיד בחקיקה ראשית שאתה פטור?

מלי סיטון:

	סעיף 23 לחקיקה מדבר על זה.

אתי בנדלר:

	סעיף 23 נמצא לפני והוא מדבר אך ורק על אובדן או נזק של חבילות.

מלי סיטון:

	לא סיימתי את המשפט. הסעיף מדבר על זה רק בסיוג, לא של הנוסע אלא של המטען בלבד. בסיכום הדיון בוועדה נאמר שאנחנו נבדוק מול משרד המשפטים, האם אפשר בכל זאת לחרוג מהחקיקה הראשית, מאחר וסעיף מספר 23 בכלל לא מדבר על נוסעים אלא רק על מטען, ולהגיע לסידור אחר למול המחוייבות שיש לרכבת דווקא בגלל הנושא של המטען.

היו"ר אברהם פורז:

	ולפיכך, מה הוא הסעיף בחקיקה הראשית שמאפשר לכם לא לתת פיצוי על הפרת הסכם?

מלי סיטון:

	סעיף 23, אבל הוא עוסק במטען בלבד.

עמוס עוזני:

	אני סבור שההסדר בחוק, בפקודת מסילות הברזל, הוא הסדר שלילי. 

מלי סיטון:

	אומר מר עוזני, עצם זה שמדובר בסעיף 23 לפקודה על מטען בלבד אומר הסדר שלילי על ההובלה האחרת.

אתי בנדלר:

	על הובלה של אנשים?

היו"ר אברהם פורז:

	למה? האם זה מאיין את דיני החוזים הכלליים?

עמוס עוזני:

	בסעיף 18 יש הגדרה: "בפרק זה "טובין" ... בפרק זה "רכבת" " ובהמשך כתוב "דמי נסיעה ודמי הובלה שישולמו בעד נוסעים או טובין ברכבת פלונית ייראו כאילו נתקבלו בתנאי מפורש שבאותה רכבת יהיה מקום לאותם נוסעים וטובין". בסעיף קטן (ג) נאמר: "לא נמצא מקום לכל אותם נוסעים או טובין" - לא נמצא מקום בכלל, לא שאתה איחרת - "תהיה עדיפות לנוסעים שרכשו כרטיסים למרחק גדול ביותר".

	אני אומר שהואיל ויש הסדר פוזיטיבי לגבי מצבים מסויימים בפקודה, ובואו לא נשכח שהפקודה היא משנת 1972 והמקור שלה משנת 1922 כמדומני, אז אלה הסדרים שלא לקחו בחשבון בכלל את האפשרות שהרכבת תאחר. ולא בגלל שהיא לא איחרה אלא משום שלא לקחו בחשבון את הפיצוי הזה. לכן לדעתי זה הסדר שלילי.

	יש פה תקנה שקיימת 30 שנים. אם אנחנו לא יכולים ללכת להסדר שהצענו אני מעדיף להשאיר את התקנה כפי שהיתה ולא ללכת גם לאופציה שאנחנו אמרנו שאנחנו נשלם פיצוי מסויים כשהאיחור הוא מעל 60 דקות. האופציה השלישית שלי היא למשוך את התקנה הזאת.

אתי בנדלר:

	אני חושבת שזאת האפשרות הנכונה ביותר, לא להתקין את תקנה 8 המוצעת ומצד שני לא לבטל את התקנות הקיימות.

אסתר אורן:

	אז תישאר תקנה אחת בלבד בחוק-עזר.

מלי סיטון:

	תקנה 8 תישאר בתוקף על-פי התקנות משנת 1970?

אתי בנדלר:

	זה החלטה שלכם. אני לא יודעת אם ניתנה לכם חוות דעת של משרד המשפטים. אני שומעת לראשונה על הבעיה הזאת כיוון שלא הייתי נוכחת בישיבה הקודמת. הייתי אומרת שזה מרחיק לכת לומר על סמך פקודה, שהנוסח החדש שלה הוא משנת 1972 והמקור שלה מתקופת המנדט - - - 

מלי סיטון:

	אבל יש עוד אופציה, שבגללה ביקשנו את הדיון החדש בתקנה הנ"ל, לקבוע את שיעור הפיצויים.

אתי בנדלר:

	אני לא יודעת על סמך מה אפשר להגביל את שיעור הפיצויים בצורה כזאת.

היו"ר אברהם פורז:

	לי אין בעיה מבחינה מוסרית וערכית שיאמרו שהרכבת עד איחור של שעה פטורה מפיצוי. ברם על מנת שזה יהיה אפשרי צריכה להיות הסמכה בחקיקה ראשית שמאפשרת לכם. אני לא מקבל את הטענה של מר עוזני שאפשר לבטל חוקים על-ידי הסדר שלילי. יש חוקי חוזים, שרואים את קניית הכרטיס ברכבת כהסכם בין הקונה לבין הרכבת והדינים יחולו. יש עניין של ריחוק הנזק וכדומה, לא משנה. לכן אי אפשר לאשר את התקנה הזאת כפי שהיא, בשל חריגה מסמכות בחוק ראשי.

	מצד שני, אין לי בעיה שנאשר את זה כמו שאתם אומרים פה, ששיעור הפיצויים יהיה כפל דמי הנסיעה אם האיחור עולה על שעה. אני מניח שאף אחד לא יתבע את זה אבל אם יהיה אחד שייתבע אז ישלחו לו 20 שקל בדואר. 

 	לדעתי אין לנו סמכות, וגם לא לכם, לקבוע שאין פיצוי, אלא בחקיקה ראשית, ואתם לא הולכים לתקן את החוק הראשי כרגע. אבל כן יש סמכות לקבוע בתקנות את שיעור הפיצוי.
מלי סיטון:

	מכוח הסמכות הראשית להסדיר את הנושא.

לאה ורון:
	
	חבר הכנסת פורז מדבר על ההצעה, רק שצריך לאשר אותה. זה לא מה שאישרה הוועדה.

היו"ר אברהם פורז:

	הם יעתיקו את זה לתוך הכרטיס וזה יהיה חלק מתנאי ההסכם. נכון שלא חייבים לכתוב את זה אבל מעצם העובדה שזה בתקנה, זה נראה כמו תנאי מכללה בהסכם. כמו כאשר מישהו מפרסם תנאים כלליים על לוח ואומר: הנסיעה תהיה כך וכך. זה תנאי כללי בהסכם, שאומר שבמקרה של איחור מעל שעה הפיצוי יהיה כפל מחיר הנסיעה. עד שעה אין פיצוי. זה נראה כתנאי מכללה של פיצוי. זה נראה לי סביר.

מלי סיטון:

	לכן הצענו את מה שהצענו כאלטרנטיבה.

היו"ר אברהם פורז:

	את זה אני מוכן לאשר.

אסתר אורן:

	האם אפשר לקרוא את הנוסח המאושר של תקנת משנה (א)?

לאה ורון:
	
	"שיעור הפיצויים שתשלם הרשות בעד נזק שנגרם לנוסע בגין איחור רכבת או בגין הפעלת סמכות המנהל ..."

אסתר אורן:

	אנחנו מבקשים למחוק את "או בגין הפעלת סמכות המנהל". מצאנו שזה לא רלוונטי.

לאה ורון:
	
	אז נמחק "או בגין הפעלת סמכות המנהל לפי תקנה 7".

	"לא יעלה על כפל דמי נסיעה בודדת באותו קו שבגינה נרכש הכרטיס".

עמוס עוזני:

	צריך להוסיף "איחור העולה על 60 דקות".

אתי בנדלר:

	אני קצת מסתייגת, אם מותר לי, מהנושא הזה.


היו"ר אברהם פורז:

	זה תנאי מכללה בהסכם.

מלי סיטון:

	אם זה לא יהיה בתקנה זה יופיע על גב הכרטיס ממילא.

אתי בנדלר:

	לפחות אל תכניסו את המגבלה של איחור העולה על שעה. אם היה איחור של 50 דקות ויוכיח הנוסע שנגרם לו נזק לפי כל הדינים - אין לך הסמכה לזה אז לפחות אל תקבע מגבלות מהסוג הזה. בכל מקרה הרי צריכים להוכיח כאן נזק, וצריכים להוכיח את הקשר בין האיחור לבין הנזק.

היו"ר אברהם פורז:

	אני מציע לכם את הדבר הזה גם לעגן כחלק מההתקשרות. צריך להיות איזה לוח של תנאים כלליים וגם זה יהיה כתוב בו. ואז גם אם המגבלה לא באה מכוח התקנה, היא באה מכוח הסכם. זה ההסכם: עד שעה איחור אין לך זכות לפיצוי. אתה לא רוצה, אל תיסע ברכבת.

אתי בנדלר:

	אבל למה לעגן דבר כזה בתקנות, כשבכלל לא ברור שיש לך סמכות לעשות את זה? מילא אתה אומר שאתה מגביל את סכום הפיצוי מכוח ההסדר הכללי - כך אומרת גברת סיטון ויתכן שהיא צודקת, לא בדקתי את הסוגיה - אבל לקבוע עוד תנאים מתי הסכום הנלעג הזה של הפיצוי ישולם? זה נראה לי מרחיק לכת. גם הם עצמם לא הציעו את זה אז למה אתה מוסיף עוד תנאי? עניין הגבלת האיחור, ל-60 דקות לכל הפחות, לא מופיע כאן.

עמוס עוזני:

	אנחנו הצענו 3 הצעות. יש מכתב נוסף מ-28.6. 

אתי בנדלר:

	אני סבורה שלא ראוי לעשות את זה. אתם קובעים כאן גם הגבלה על סכום הפיצוי, ואנחנו יודעים שאנחנו מדברים פה על סכום פיצוי ממש נלעג, אין לי מלה אחרת לזה. 

היו"ר אברהם פורז:

	למה נלעג?

אתי בנדלר:

	נלעג, כי כמה עולה כרטיס נסיעה ברכבת? 18 ש"ח לקו מסויים? אז אם הרכבת מאחרת ב-4 שעות ואדם קבע פגישה ונגרם לו נזק, ובואו נגיד שיוכח הקשר הסיבתי ואין כאן עניין של ריחוק הנזק וכיוצא בזה, הוא יקבל פיצוי של 36 ש"ח אם הוא יתבע את זה, אבל רק אם האיחור עלה על שעה. בשביל מה המגבלה הנוספת? מספיק שהוא הוכיח שהאיחור פגע בו.

היו"ר אברהם פורז:

	את רוצה שעל כל איחור אנשים יתבעו?
עמוס עוזני:

	הבעיה היא שהיום יש לעתים איחור של 5 או 7 או 10 דקות. לא נוכל לעמוד בזה.

אתי בנדלר:

	60 דקות זה המון זמן.

היו"ר אברהם פורז:

	אז בואו נעשה את זה "מעל 30 דקות". אני מקווה שאין לך איחורים של מעל חצי שעה.

עמוס עוזני:

	יש לי, אבל אז זה באמת "פורס מז'ור" וזה לא איחור תפעולי. אם פתאום קטר נתקע בבאר-שבע, שם יש רק קו אחד, הוא יכול לעכב 5 רכבות. 

אתי בנדלר:

	כשתובעים את הנזק צריכים להוכיח רשלנות שלך. אם זה "פורס מז'ור" אז אין לך רשלנות כך או כך. הרי אנחנו מדברים על מקרה של רשלנות שלך.

עמוס עוזני:

	את שולחת אותי להתדיין. את יודעת מה המשמעות של זה? אני אצטרך עכשיו להחזיק עורך-דין בשביל העניין הזה. יש לי תקנה שאני חי איתה 30 שנים ואני מבקש שתאמצו אותה וזהו.

היו"ר אברהם פורז:

	זה נכון, אבל אנחנו לא יכולים לעשות דברים שהם לא חוקיים. אגב, אם היית בא לפה עם הצעה לתיקון בחקיקה ראשית, אם זה נורא חשוב לך אז תעשה את זה ותאמר שאין לכם אפשרות להיות אחראים על איחורים ולשלם פיצוי בגינם, נקודה. אבל את זה אתה צריך לעשות בחקיקה ראשית. אדרבא, תביאו הצעת חוק כזאת. אני אשמח לאשר אותה.

עמוס עוזני:

	אם אין אפשרות אז אני מבקש להוריד את התקנה הזאת. אני לא רוצה אותה. זה הסעיף החשוב עבורנו. כל היתר זה שטויות. 

היו"ר אברהם פורז:

	זה לא יעזור לך.

עמוס עוזני:

	לא משנה. כמו שזה עזר לי 30 שנים זה יעזור לי עוד 10 שנים. אל תדאג, אני אסתדר.

יגאל ביבי:

	אחת הסיבות העיקרית לכך שאנחנו נוסעים ברכבת ולא באוטובוס, כי יודעים שאין פקקים וניתן להגיע בזמן וכך אפשר לתכנן פגישות. אני חושב שצריך לכתוב בהגדרות מה זה איחור. תקבעו חצי שעה, או  שלושת רבעי שעה. מה שתקבעו, תקבעו. אלא אם כן הודיעה הרכבת באמצעי התקשורת שהאיחור הוא גדול מאוד. למשל אם קרתה תקלה שרכבות נתקעו, אז הוא יוכל להודיע ברדיו ואז זה כבר לא ייחשב איחור.

היו"ר אברהם פורז:

	אז הוא לא מוכר כרטיסים בכלל. אז זה לא איחור.

יגאל ביבי:

	אני רוצה לשאול, כמי שהרבה זמן לא נסע ברכבת, אם קניתי כרטיס היום האם אני אוכל להשתמש בו גם מחר ומחרתיים?

מלי סיטון:

	כן, יש סעיף שעוסק בתוקף הכרטיס והוא מדבר על שנה.

יגאל ביבי:

	אני מציע להוסיף בהגדרות מה זה "איחור".

היו"ר אברהם פורז:

	גם אם אתה טס בטיסה מסחרית אתה לא מקבל שיפוי על האיחור. לכל היותר איזה חברה לפנים משורת הדין נותנת לך, והיא לא חייבת.

עמוס עוזני:

	שלא תבין לא נכון, במקרים חריגים אנחנו גם נותנים. אני שולח להם זוג כרטיסים.

היו"ר אברהם פורז:

	הוא יכול לתת פיצוי על-ידי חודש מנוי חינם, או משהו.

אתי בנדלר:

	להזמין אותם לנסיעה בקרון שמור עם קפה ועוגה.

עמוס עוזני:

	אני עושה את זה הרבה פעמים. אבל יש הבדל בין זה לבין לכלול את זה בתקנה, שעכשיו יעוטו עלי במקום 100 תביעות - 5,000 תביעות.

היו"ר אברהם פורז:

	אנחנו נכתוב כך: "המנהל רשאי לקבוע שיעור של פיצויים שתשלם הרשות בגין איחור של הרכבת העולה על מחצית השעה".



בני רובין:

	"המנהל" זה מנהל הרכבת? לא טוב שהוא בעצמו קובע את הפיצויים. זה מראית עין גרועה מאוד.

היו"ר אברהם פורז:

	הוא צד בחוזה. הרי אני לא ארשה לקבוע שאסור לתבוע, לפי חוות דעת היועצת המשפטית שלנו, אבל הוא בתור המתקשר רשאי לקבוע.

בני רובין:

	לפחות שזה ייקבע על-ידי שר התחבורה. הרי המנהל בעצמו משלם את הפיצויים.

היו"ר אברהם פורז:

	"המנהל באישור השר".

עמוס עוזני:

	זה לא פרקטי.

מלי סיטון:

	תביא מסמך לשר שיפרט את גובה הפיצויים שתשלם על איחור. מה הבעיה?

היו"ר אברהם פורז:

	לך מותר לעשות חוזה. בחוזה אתה יכול להגיד שאין פיצוי ולכתוב מה שאתה רוצה. אני מסמיך אותך בעצם לקבוע את תנאי ההתקשרות. זה מה שאנחנו נכתוב פה בתקנת משנה (א), ש"המנהל רשאי לקבוע" - נעזוב את "באישור השר" - "את שיעור הפיצוי שתשלם הרשות בעד איחור של מעל מחצית השעה". אתה תקבע בתנאים מה שתירצה. החלטנו בלי אישור השר. זה ההתקשרות שלו.

אתי בנדלר:

	אולי תכתוב ש"המנהל יקבע" אבל תוסיף איפה. כי אחרת "יקבע" זה בתקנות. הרי אתה לא רוצה שהוא יביא את זה לכאן.

מלי סיטון:

	בתקנה 7 מציינים את סמכויות המנהל. הוא רשאי לקבוע לגבי כל נסיעה את סוג הנסיעה, את סוג הרכבת וכן הלאה. זה חלק מהתיפעול.

היו"ר אברהם פורז:

	הקביעה הזאת היא חלק מאותו צד להתקשרות חוזית. לו יש קרונות וקטר, הוא מציע שירותי רכבת והוא אומר מה הם התנאים. זה חלק מההתקשרות החוזית.

מלי סיטון:

	זה יהיה בתקנה 8(א).
אתי בנדלר:

	אז המנהל בעצם יקבע במסגרת תנאי ההפעלה הכלליים.

אסתר אורן:

	ואז תקנת משנה (ב) תישאר כלשונה?

היו"ר אברהם פורז:

	כן. תקנת משנה (ב) זה על חבילות. 

אתי בנדלר:

	אני לא קובעת את הנוסח הסופי. העיקרון הוא ש"המנהל יקבע במסגרת תנאי ההפעלה הכלליים את שיעור הפיצוי שישולם בגין נזק בשל איחור רכבת העולה על שלושים דקות". בתקנת משנה (ב) לא צריך התייחסות לנזק או לאובדן מטען אישי או חבילות כי זה מופיע בפקודה עצמה. צריך רק לגבי הסוג הזה של דברים.

עמוס עוזני:

	בתקנת משנה (ב) צריך להיות כתוב "לא יהא אדם זכאי לפיצויים כאמור בתקנת משנה (א), או בגין נזק ...". 

אתי בנדלר:

	לא צריך את "או בגין נזק או אובדן למטען אישי או לחבילות" כי לזה יש התייחסות בפקודה.

אסתר אורן:

	אבל אין לך התייחסות למטען אישי, החפצים שמחזיקים הנוסעים בידיהם. חבילה זה לא מטען אישי.

היו"ר אברהם פורז:

	אז בואו נשאיר את זה. מאחר שיש הסמכה בחקיקה ראשית לכל נושא החבילות אז נותנים בו תקופת התיישנות של 30 ימים להגשת תביעה. זה נראה סביר, כדי שיוכלו לבדוק.

אתי בנדלר:

	הם מכניסים פה אלמנט נוסף. בפקודה עצמה קבוע שתביעה צריכה להיות מוגשת תוך 30 ימים בכתב למנהל על נזק או אובדן לחבילות. עכשיו הם רוצים שגם התביעה על איחור תהיה מוגבלת ל-30 ימים. גברת אורן מדברת כאן על נושא נוסף והוא מטען אישי.

מלי סיטון:

	בסעיף 23(א) לפקודה כתוב "לא יהא אדם זכאי לפיצויים בעד אובדן או היזק של חבילות שקיבל המנהל להובלה במסילה אלא אם הוגשה תביעתו למנהל בכתב תוך חודש ימים". עלה ספק אם החבילות כוללות גם מטען אישי או לא ולכן התקנה, בנוסח שאנחנו הגשנו, קובעת - - - 

היו"ר אברהם פורז:

	בואו נצא מתוך הנחה שמטען אישי הוא כמו חבילה ונמתח את הסעיף הזה לצרכי פרשנות. אנחנו מתייחסים למטען אישי כאל חבילה, נקודה.

עמוס עוזני:

	רק תוסיפו, "תקנת משנה (א)" ו/או מה שהיא אומרת.

מלי סיטון:

	לכן תקנת משנה (ב) תאמר "אדם לא יהא זכאי לפיצויים, כאמור בתקנת משנה (א), או בגין נזק או אובדן למטען אישי או לחבילות, אלא אם הוגשה תביעתו ...". 

היו"ר אברהם פורז:

	מקובל עלינו.

לאה ורון:
	
	היתה הערה לגבי תקנה 3, לגבי הנוסח שהעברתם לוועדה.

היו"ר אברהם פורז:

	מר עוזני, האם רכבת הטילטינג כבר פה? זה מנוע דיזל, נכון, או - - -? האם הקטר עצמו גם נוטה או שזה קרונועים?

עמוס עוזני:

	זה קרונועים.

היו"ר אברהם פורז:

	מה המהירות מירבית שבה הוא נוסע בתוואי ישר?

עמוס עוזני:

	בתוואי ישר הוא נוסע כמו רכבת רגילה, ב-160 קמ"ש. בתוואים של רדיוסים עקומים הוא ועלה עד 25% מעל למהירות הרכבת הרגילה.

היו"ר אברהם פורז:

	זאת אומרת שאת העליות לירושלים הוא ייסע במהירות 80-90 קמ"ש?

עמוס עוזני:

	תלוי באיזה קטעים. יש קטעים שהוא ייסע ב-60 קמ"ש, יש קטעים שהוא ייסע 70 קמ"ש.

היו"ר אברהם פורז:

	כלומר לפני העקומות השונות תגידו לו לאיזה מהירות לרדת?

עמוס עוזני:

	בוודאי, לגבי כל המסילות. יש לו ויזה והמסילה מחולקת לבלוקים ולקילומטרים. הוא יודע מראש: כאן מותר לי 70 קמ"ש, כאן מותר לי 90 קמ"ש. הכל כתוב.

היו"ר אברהם פורז:

	ואז זה כמובן תלוי בעקומה, אם היא יותר מתונה או פחות מתונה. זה בטח קצת כמו בלונה-פארק.

עמוס עוזני:

	אתה לא מרגיש. יש אחוז אחד מהאנשים בעולם ש- - - יש היום בנורבגיה, באיטליה. למשל בין רומא לבולוניה זה טילטינג.

	אני מזמין אותך. ניפגש בתל-אביב ואני אתאר לך הכל, על הטילטינג, דאבל-דק, - - - ודיזל, וחשמל, כל הצעצועים.

היו"ר אברהם פורז:

	האם אתם מכניסים דאבל-דק בקרוב?

עמוס עוזני:

	בוודאי, בחודש יוני יכנסו 6,000 מושבים חדשים.

היו"ר אברהם פורז:

	היה לי רעיון בשעתו שאם היו נכנסים מתחנת ארלוזורוב עד קטע אחר במקוה ישראל, חוצים את תל-אביב עם רכבת חשמלית, שהיתה משתלבת עם הרכבות שלכם, היו פותרים את כל בעיית התחתית והכל.

עמוס עוזני:

	יש תוכנית בדיוק על מה שאמרת, מין U כזה. אבל לא עושים את זה.

היו"ר אברהם פורז:

	בלי הרכבת הקלה ובלי כל הקשקושים האלה, רק לעשות כמה קטעים כאלה חשמליים ואז הם נכנסים גם מתחת לאדמה.

עמוס עוזני:

	אני אשלח לך חוברת שמדברת על זה.

היו"ר אברהם פורז:

	כדי שיהיה לי שברון לב.

עמוס עוזני:

	כדי שתדע שנתלית באילן גדול, או לחילופין שהם נתלו באילן גדול.

היו"ר אברהם פורז:

	אגיד לכם את האמת, אני לא מאמין ברכבות הקלות. אבל לא חשוב.

מלי סיטון:

	בישיבה הקודמת, בסעיף שמדבר על תוקפו של כרטיס, ביקש היושב-ראש שתוקפו של הכרטיס לא יעלה על שנה. בתקנה 3(ג), שבה נאמר "כרטיס תקופתי או היתר יהא תקף לתקופה הנקובה בו" אנחנו נוסיף בסיפא - - - 

היו"ר אברהם פורז:

	לא שאני לא רוצה שזה יעלה על שנה. אני רציתי לעזור לכם. לא רציתי שמישהו יבוא אליכם עם כרטיס פרה-היסטורי ויגיד לכם שהוא קנה בתש"ח כרטיס ושעכשיו יתנו לו לעלות. האם גם כשקנית כרטיס לקולנוע ולא הלכת לסרט את יכולה לבוא לקולנוע אחרי שנה ולראות סרט אחר?

מלי סיטון:

	לכן בתקנת משנה (ג) ייאמר "כרטיס תקופתי או היתר יהא תקף לתקופה הנקובה בו, ובלבד שלא תעלה על שנה".

דוד חיים:

	אנחנו כרכבת לא מבקשים את ההגבלה הזאת. אין לנו בעיה שיהיה לציבור כרטיס ל-4 שנים. הרי אני לא רוצה לקחת כסף של הציבור.

היו"ר אברהם פורז:

	יש פה אי-הבנה. אנחנו נסמיך אתכם לקבוע את תקופת תוקפו של הכרטיס. אני לא קובע. אתם תקבעו. אבל שתהיה לכם סמכות לקבוע שהוא יהיה לתקופה קצובה.

מלי סיטון:

	אין לי סמכות היום לקבוע מגבלה של תקופה. לכן זה עלה.

היו"ר אברהם פורז:

	אני לא רוצה לחייב אתכם. אני רוצה שתהיה לכם סמכות לקבוע תקופות. אני לא רוצה שיהיה מצב שאדם קנה מנוי לרכבת ונשארו לו כמה ניקובים והוא בא אחרי 3 שנים ואומר שייתנו לו לנסוע. אני מציע לאפשר לכם - לאפשר, לא לחייב אתכם- - - 

מלי סיטון:

	להבנתי זה צריך להיות בתקנה.

היו"ר אברהם פורז:

	יהיה כתוב "המנהל רשאי לקבוע תקופת תוקפו של כרטיס".



אתי בנדלר:

	זה בדיוק מה שכתוב בתקנה 3(ג): "כרטיס תקופתי או היתר יהא תקף לתקופה הנקובה בו". אז אתה חוזר מההחלטה שהתקבלה בישיבה הקודמת ומאשר את הנוסח המוצע. בישיבה הקודמת ביקשת שנה.

היו"ר אברהם פורז:

	אני מציע שיהיה כתוב באיזה מקום שיש לכם זכות להגביל את הכרטיס לתקופה. זכות ולא חובה. אני לא מחייב אתכם.

אתי בנדלר:

	אם כך אז מה המשמעות של האמור בתקנת משנה 3(ג) - "כרטיס תקופתי או היתר יהא תקף לתקופה הנקובה בו"?

היו"ר אברהם פורז:

	אמרתי אז שתוסיפו תקנה לפיה יהיה מותר לכם להגביל. עכשיו אומרים שאין צורך כי מותר לכם להגביל במילא.

	תודה רבה.

הישיבה ננעלה בשעה 11:25




